
			Innledning

			I boken Sapiens forklarer Yuval Noah Harari at det på et tidspunkt var flere enn bare homo sapiens som streifet rundt på jorden.1 Faktisk eksisterte det sannsynligvis så mange som seks ulike menneskearter, blant dem Homo sapiens, Homo neandertalensis, Homo soloensis og Homo erectus.

			Årsaken til at det er Homo sapiens som fremdeles eksisterer i dag, mens de andre artene ikke fortsatte å utvikle seg, er – som vi kan slutte ut fra skallestruktur – prefrontal cortex, eller fremre pannelapp. Vi hadde i bunn og grunn evnen til mer komplisert tenkning, og var dermed i stand til å organisere, utvikle, lære bort, øve på, tilvenne oss og videreføre en verden tilpasset vår egen overlevelse. På grunn av forestillingsevnen klarte vi av så godt som ingenting å skape verden slik den er i dag.

			Oppfatningen om at tanker skaper virkelighet, er mer enn bare en fin idé; det er også en evolusjonær kjensgjerning. Det var ved hjelp av tanken og språket at vi kunne skape en verden i hodet, og til sjuende og sist er det på grunn av tanken og språket at vi, på godt og vondt, har utviklet oss til det samfunnet vi ser i dag.

			Nærmest enhver stor leder, kunstner, lærer, gründer, oppfinner og generelt tilfreds person kan tilskrive sin fremgang en lignende forståelse. Mange av verdens «fremste» mennesker har forstått at for å forandre livet sitt var de nødt til å forandre tankene sine.

			Dette er de samme menneskene som har formidlet noen av våre mest slitesterke sannheter: at troen forvandler; at vi må ta kontroll over tankene; at motgang er veien til målet.2 Ofte må vi kjenne ubehaget på kroppen før vi kan begynne å tenke på en måte vi aldri har forestilt oss før. Denne nye bevisstheten skaper muligheter som aldri ville ha eksistert dersom vi ikke var blitt tvunget til å lære noe nytt. Hvorfor utviklet forfedrene våre samfunn, jordbruk, medisin, og så videre? Jo, for å overleve. Alle delene vår verden består av, har i utgangspunktet ganske enkelt vært løsninger på frykt.

			I mer intellektuell forstand er det slik at hvis du lærer deg å betrakte «problemene» i livet ditt som sjanser til å tilegne deg en større forståelse, og ut fra den utvikle en bedre måte å leve på, kommer du til å slippe ut av lidelseslabyrinten og lære deg hva det innebærer å ha det bra.

			Jeg mener at roten til arbeidet det er å være menneske, er å lære seg å tenke på riktig måte. Ut fra det lærer vi oss å elske, dele, leve sammen, gi og ta, skape, og så videre. Jeg mener at vår første og mest vesentlige plikt er å virkeliggjøre potensialet vi er født med – både for vår egen og for verdens skyld.

			Setningen som ligger til grunn for alt jeg skriver, er: «Denne tanken har forandret livet mitt.» For det er tanker som forandrer liv – og nettopp det var den første tanken som forandret mitt.

			Brianna Wiest, juli 2016

			Ubevisst 
adferd 
som 
hindrer deg 
i å oppnå 
det livet 
du ønsker 
deg

			Enhver generasjon har en eller annen form for «monokultur», et overordnet mønster eller meningssystem som folk ubevisst godtar som «sannhet».

			Det er enkelt å peke på monokulturen i Tyskland på 1930-­tallet eller i Amerika i 1776. Det er tydelig hva folk der og da godtok som «godt» og «sant», selv om det i virkeligheten langt fra alltid var tilfellet.

			Objektiviteten som kreves for å se virkningene av en gjeldende monokultur, er svært vanskelig å tilegne seg. Når man en gang har tatt til seg en tanke som «sannhet», oppfattes den ikke lenger som kulturelt eller subjektivt betinget.

			Veldig mye av det indre kaoset vi opplever, er et resultat av at vi fører et liv vi ikke egentlig ønsker, bare fordi vi har godtatt et indre narrativ om hva som er «normalt» og «perfekt», uten å være klar over det.

			Grunnprinsippet for enhver gitt monokultur dreier seg gjerne om hva vi bør leve for (fedrelandet, religionen, det egne jeget, med mer), men på en rekke måter gjør vårt nåværende system at vi skyter oss selv i foten idet vi forsøker å skride fremover. Her er åtte av de mest gjennomgripende av dem.

			01 |Du tror at det å skape deg et godt liv er et spørsmål om å avgjøre hva du ønsker deg, og så gå inn for å skaffe deg det, men i virkeligheten er du faktisk ikke i stand til å forutsi hva som vil gjøre deg lykkelig.3

			Hjernen din kan kun forestille seg det den allerede kjenner til. Så det du gjør når du velger hva du ønsker deg i fremtiden, er egentlig bare å gjenskape en løsning eller et ideal fra tidligere. Når ting ikke blir slik du ønsker, tror du det kun skyldes at du ikke gjenskapte noe du oppfattet som ønskverdig. I virkeligheten skapte du sannsynligvis noe bedre, men fremmedartet, som er grunnen til at hjernen din feiltolket det som «dårlig». (Moralen er at det å leve i nået ikke er et høytsvevende ideal forbeholdt de åndelig opplyste; det er derimot den eneste måten å leve et liv på som ikke er gjennomsyret av illusjoner. Det er det eneste hjernen din faktisk kan forstå.)

			02 |Du utleder fremtiden av nåtiden fordi du tror suksess er et sted du skal «nå». Dermed er du hele tiden opptatt av å ta øyeblikksbilder av livet ditt i et stadig forsøk på å oppnå lykke.

			Du overbeviser deg selv om at ethvert gitt øyeblikk er representativt for livet ditt som helhet. Fordi vi er programmert til å tro at suksess er noe vi når frem til – når målene er oppnådd og ting i havn – bedømmer vi hele tiden nåtidens øyeblikk ut fra hvor «fullførte» de er, hvor bra fortellingen lyder, hvordan andre ville ha vurdert kommentarene våre. Vi tar oss i å tenke: «Er dette det hele?» fordi vi glemmer at alt er flyktig, og at det ikke finnes noe enkeltøyeblikk som kan sammenfatte helheten. Det finnes ikke noe sted å «nå». Det eneste du haster mot, er døden. Måloppnåelse er ikke suksess. Suksess er hvor mye du vokser på veien.

			03 |Du tar for gitt at når det gjelder å følge «magefølelsen», så er glede og tilfredshet «godt» og frykt og smerte «dårlig».

			Når du vurderer å gjøre noe du virkelig liker og er opptatt av, kommer du til å føle et vell av frykt og smerte, først og fremst fordi det vil innebære å være sårbar. Men dårlige følelser bør ikke alltid forstås som noe du skal styre unna. De er også tegn på at du gjør noe som er skremmende og givende. Et manglende ønske om å gjøre noe ville utløst en følelse av likegyldighet. Frykt er lik interesse.

			04 |Du skaper unødige problemer og kriser i livet ditt fordi du er redd for faktisk å leve det.

			Mønsteret med å skape unødvendige kriser er egentlig en unnvikelsesstrategi. Det avleder deg fra å måtte være sårbar eller holdes ansvarlig for det du er redd for. Du er aldri fortvilt av den grunnen du tror: Bak trangen til å skape et problem skjuler det seg ganske enkelt en frykt for å være den du er, og leve det livet du ønsker.

			05 |Du tror at du for å kunne forandre meninger og overbevisninger er nødt til å tilegne deg en ny tenkemåte, fremfor å søke erfaringer som gjør den synsmåten selvinnlysende.

			En overbevisning er det du kjenner som sant fordi det har blitt åpenbart for deg gjennom erfaring. Hvis du ønsker å forandre livet ditt, så må du forandre overbevisningene dine. Og hvis du ønsker å forandre overbevisningene dine, må du gå inn for å skaffe deg erfaringer som gjør dem håndgripelige for deg – og ikke omvendt.

			06 |Du tror «problemer» er hindringer som sperrer for det du ønsker, mens de i virkeligheten er veien selv.

			Dette er godt sammenfattet av Marcus Aurelius: «Hinderet for en handling fremmer handling. Det som står i veien, blir til veien.» Når du støter på et «problem», blir du rett og slett tvunget til å handle for å løse det. Den handlingen vil nødvendigvis få deg til å tenke annerledes, oppføre deg annerledes og velge annerledes. «Problemet» blir en katalysator for realiseringen av det livet du alltid har ønsket deg. Det puffer deg ut av komfortsonen, verken mer eller mindre.

			07 |Du tror fortiden definerer deg, og enda verre: Du tror den er en uforanderlig kjensgjerning, mens din oppfatning av den i virkeligheten forandrer seg med deg.

			Fordi erfaring bestandig er flerdimensjonal, er det et utall minner, opplevelser, følelser og «hovedpunkter» du kan velge å fremkalle i erindringen. Og det du velger, har sammenheng med sinnsstemningen din i øyeblikket. Altfor mange lar fortiden definere eller hjemsøke dem rett og slett fordi de ikke har modnet til innsikten om at fortiden ikke har hindret dem i å oppnå det livet de ønsker seg, men tvert imot lagt til rette for det. Dette innebærer ikke at du skal overse eller glatte over vonde eller traumatiske hendelser, bare at du skal være i stand til å godta dem og kunne plassere dem på tidslinjen for din egen personlige utvikling.

			08 |Du forsøker å forandre andre mennesker, situasjoner og ting (eller bare klager over eller blir opprørt over dem), samtidig som sinne er lik selverkjennelse. Flesteparten av våre negative følelsesmessige reaksjoner bunner i at vi kjenner igjen et trekk ved oss selv som vi har tatt avstand fra.

			«Skygge-­jeget» ditt er delene av deg som du en gang har blitt indoktrinert til å anse som uakseptable. Dermed undertrykte du dem og har siden gjort alt du kan for ikke å vedstå deg dem. Men egentlig misliker du ikke disse sidene av deg selv. Så når du ser andre utvise noen av disse trekkene, er det fryktelig provoserende, ikke fordi du egentlig misliker det, men fordi du blir nødt til å bekjempe trangen til å innlemme det i din egen fulle bevissthet. Det du liker ved andre, er det du liker ved deg selv. Det du ikke kan fordra hos andre, er det du ikke ser hos deg selv.

			

			
				
					1 Yuval Noah Harari: Sapiens. En kort historie om menneskeheten. Bazar forlag 2016.

				

				
					2 Ryan Holiday: The Obstacle Is The Way. Portfolio 2014.

				

				
					3 Daniel Gilbert: Stumbling on Happiness. Random House 2007.

